আগরতলা, মে ১৮ : মণিপুরগী ৱাংমদা খ্বাইদগী লীরবা চয়োলগী মণিপুরী পাউচে ‘মরূপ’কী ৫৫শুবা ‘রাইজিং ডে’ থৌরম মপুং ফানা পাঙথোকখ্রে।  চৎখিবা লৈবাকপোকপা নুমিৎ মে তাং ৯, কবিগুরুগী রবীন্দ্র জন্মজয়ন্তী নুমিৎতা আগরতলা প্রেস ক্লাবতা মরূপকী ‘রাইজিং নুমিৎ’ অসি মখল মথেলগী থৌরম কয়াগা য়াওনা পাঙথোকখি।  ইং ১৯৬৯ দগী লেপ্পা লৈতনা মরূপ পাউচে ঙসিসু ফোঙলি।  ইং ১৯৭৪ দা সিলভার জুবিলি মথংদা ইং ২০১৯ দা গোল্ডেন জুবিলি থৌরম পাঙথোকখ্রে।  মথংগী ডায়মন্ড জুবিলিগীদমক ঙাইরি।
 পাউচে অসিগী ৫৫ শুবা মপোক কুমওনগী অহানবা সেসনগী থৌরম অদু পাউচে অসিগী অহানবা ইডিটর ময়েংবম নীলমনি সিংহনা চীফ গেষ্ট ওইখি।  পাউচেগী জোয়েন্ট ইডিটর আরকে তরুণজিৎ সিংহনা ময়াই তাংবল লৌরগা ত্রিপুরাগী সাহিত্য সংস্কৃতিগী লুপ কয়া অমদি তোঙান তোঙানবা সোসেল ওর্গানাইজেশনশিং কয়াগী মাইকৈদগী থৌবুরেনশিং গেষ্ট অব অনার ওইনা মণিপুরী লিটরেরী এন্ড কালচারেল ফোরাম, ত্রিপুরাগী প্রেসিডেন্ট এন বীর সিংহ, মণিপুরী সাহিত্য পরিষদ, ত্রিপুরাগী জেনারেল সেক্রেটারী থৌদাম নীলকুমার, পুথিবা ওয়েলফেয়ার এন্ড কালচারেল সোসাইটিগী সেক্রেটারী সিনাম দীপক কুমার, মণিপুরী কাউন্সিল ত্রিপুরাগী সেক্রেটারী কব্রবম ধীরেন অমসুং ত্রিপুরা মণিপুরী স্টুডেন্ট-য়ুথ কোঅর্ডিনেশন কমিটিগী জোয়েন্ট সেক্রেটারী য়াম্বেম প্রবীন সিংহ নচিংবা শরুক য়াখি।  থৌরম অদুদা গুৱাহাটিদগী শক্নাইরবা অইবা মৈস্নাম ভগৎসু মীথুংলেন ওইনা শরুক য়াখি।
 চীফ গেষ্টনা মৈরা চুখৎলবা মতুং মরূপ পাউ-চে অসি হৌদোকপীরম্বা স্নাখ্যা রাজকুমার কমলজিৎ অমসুং ইমাসিজা অলকাগী ফটোদা লৈ কৎপগা লোয়ননা হন্দক মণিপুরদা থোকখিবা তমথিরবা থৌদোক ঈরাংদা মরাল লৈজদ্রবা লৈখিদ্রবশিংগী মফমদা শ্রদ্ধাঞ্জলি কৎতুনা মিনিট অমা তুমিন্না লেপ্তুনা অৱাবা ফোঙদোকখি।
 মরূপকী ৫৫ শুবা মপোক কুমওন থৌরম অদু শক্নাইরবা ত্রিপুরাগী অইবা এল বীরমঙ্গলনা ওক্না- ৱারোল পীখি।  মখল খয়াগা য়াওনা পাঙথোকখিবা থৌরম অসিগা মরী লৈননা মণিপুরগী অশাংবা কম্ম্যুনিকেশননা ফোঙবা ত্রিপুরাগী অইবী সিজা মলিনাগী ‘মল্লবা খাংপোক শঙ’ কৌবা অহানবা শৈরেং লাইরিক্কী মায়খুম হাংদোকখি।  শৈরেং য়াংখৈ য়াওবা লাইরিক অসি থৌরমগী চীফ গেষ্টনা মায়খুম হাংদোকপীখি।
 থৌরম অদুদা মণিপুরগী ৱাংমদা ত্রিপুরা, বাংলাদেশ, কানাডাদা লৈবা মণিপুরী অইবা অইবীশিংবু থৌগৎপীবা ওইনা খ্বাইদগী মশীং য়াম্না লাইরিক ১৬ রোম ফোঙখ্রবা অশাংবা কম্ম্যুনিকেশনগী কো-অর্ডিনেটর এ. সি.  নেত্রজিৎ অমসুং সাহিত্য একাডেমি, নিউ দিল্লীগী মণিপুরী ল্যাঙ্গুয়েজ বোর্ডতা ২০২৩-২৭ চহীগী দমক মণিপুরগী ৱাংমদগী নুপীলক্তগী অহানবা বোর্ড মেম্বার ওইনা খনখ্রবী খোইস্নাম ওংবী বীরলাবু মরূপ পাউচে মাইকৈদগী তরাম্না ওক্তুনা খুদোলপোৎ কয়া পীদুনা ইকাইখুম্নখি।  অশাংবা কম্ম্যুনিকেশনগী কোঅর্ডিনেটর অমদি সাহিত্য একাডেমি মণিপুরী ল্যাঙ্গুয়েজ বোর্ডকী মেম্বারসু ওইরিবা এ. সি.  নেত্রজিৎনা মরূপ পাউচেনা ওকপীবগী হরাওবা ফোঙদোকপগা লোয়ননা মণিপুরগী তম্না লাইরিক্তা ত্রিপুরাগী অইবা অইবীশিংগী মমল লৈরবা শৈরেং ৱারীমচা ৱারেং কয়া খনগৎলগা হাপ্পগী অপাম্বসু ফোঙদোকখি।
 থৌরমগী চীফ গেষ্ট ওইখিবা পাউচে অসিগী অহানবা ইডিটর ওইবিরম্বা ময়েংবম নীলমনি সিংহনা হায়খি, মরূপ পাউচে অসিনা ত্রিপুরাদা মণিপুরীশিংগী মীকপ থোকহনবদা অচৌবা থৌদাং লৌদুনা লাকখি।  পাউচে অসিনা ফোঙবা হৌবগী মরু ওইবা পান্দম অদুদি মতমদুদা অতোপ্পা পাউচেশিংদা মণিপুরীগী পাউ হাপ্পীদে।  মীরাইবীদুনা থম্বী।  মসিগী নুংঙাইতবসিনা মরম অমসু ওইনা ঐখোয়সু ইমালোলনা পাউচে ফোঙবা ঙম্মী হায়দুনা ইং ১৯৬৯ দা সীমা প্রেস নম্ফমদগী বাই-লিংগুয়েল ‘মরূপ’ পাউচে অহানবা ফোঙবগী নুমিৎতা স্নাখ্যাগী মায়থোঙদা অপেনবা কয়া চাওথোকচবা নুঙাইজবগী মমি অদু তাখি।  মণিপুরী লোল চাওখৎহন্নবগী পাউচে অসিনা ফোঙবা ‘শরৎকী ঈচেল’ না অমুক সাহিত্যগী লমদা অচৌবা থৌদাং লৌরকখি।
 থৌরমগী গেষ্ট অব অনার ওইখিবা লিটরেরী এন্ড কালচারেল ফোরামগী প্রেসিডেন্ট এন সিংহনা ত্রিপুরাদা স্নাখ্যানা মণিপুরীশিংগীদমক লৌখিবা থৌদাং অদু ঙসিসু কাওদ্রি।  মহাক্না থম্বীরম্বা মরূপ পাউচে ঙসিসু মহাক্কী মচাশিংনা হিংহন্দুনা ফোঙলিবসিনি।
 সাহিত্য পরিষদ ত্রিপুরাগী জেনারেল সেক্রেটারী থৌদাম নীলকুমারনা ত্রিপুরাদা ‘মরূপ’ না অহানাবা মণিপুরী লোল ইবা-পাবা তম্বীখিবনি হায়খি।  থৌরম অদুদা পুথিবা ওয়েলফেয়ারগী সেক্রেটারী সিনাম দীপক কুমার, মণিপুরী কাউন্সিল ত্রিপুরাগী সেক্রেটারী কে ধীরেন অমসুং মণিপুরী ষ্টুডেন্ট য়ুথ কোঅর্ডিনেশনগী জয়েন্ট সেক্রেটারী য়াম্বেম প্রবীনসু ৱা ঙাংখি।  অরোইবদা মণিপুরী লিটরেরী এন্ড কালচারেল ফোরামগী সেক্রেটারী খোইস্নাম মঙ্গলনা অহানবা সেসনগী থাগৎ- ৱাহৈ ফোঙদোকপীখি।  থৌরমগী অনীশুবা সেসন্দা ত্রিপুরাগী শক্নাইরবী অইবী সোরোকখাইবম গম্ভীনিনা চেয়ার লৌরগা নুপী খক্তগী ওইবা শৈরেং শৈদিন্নবগী থৌরম অমা কবি ১৪না ‘মরূপ’বু শৈথারদুনা শৈরৈং পাথোকখি।  কবিশিং অদুদি মোডরেটর গম্ভীনি য়াওনা কবিতা, প্রতিমা, উমা, মীনা, মলিনা, অপুর্বিতা, রঞ্জনা, মধুমিতা, মাধবী, অমৃতা, শুভনা, বীরলা অমসুং সৈব্যা অসিনি। 